google/wiki40b huggingface dataset:
Terminologia Anatomica

Terminologia Anatomica (lühend TA; eesti keeles Anatoomiaterminoloogia) ehk Anatoomia terminoloogia on rahvusvaheline inimese anatoomia standard. See sisaldab ladinakeelsed terminid koos inglise vastetega.  
Selle töötas välja Föderatiivne Rahvusvaheline Anatoomiaterminoloogia Komitee (FICAT) Anatoomide Assotsiatsioonide Rahvusvahelise Föderatsiooni (IFAA) juures ning avaldati 1998.  
TA vahetas välja eelmise standardi Nomina Anatomica.
TA sisaldab üle 7500 inimese makroskoopilise anatoomilise struktuuri nimetuse. 
Aastal 2011 avaldas FICAT-i järglane Föderatiivne Rahvusvaheline Anatoomiaterminoloogiate Programm (FIPAT) TA veebis.
Montecristo saar (Itaalia)

Montecristo on saar Türreeni meres Toscana saarestikus.
Pindala 16 km². Saar on mägine, kõrgus kuni 645 meetrit.
Kuulub Itaaliale, saarel ei ole ehitisi peale 1553. aastal piraatide hävitatud kloostri varemete.
Saar on tuntud Alexandre Dumas' romaani "Krahv Monte-Cristo" ühe tegevuspaigana.
Aage Bohr

Aage Niels Bohr (19. juuni 1922 Kopenhaagen – 9. september 2009 Kopenhaagen) oli taani füüsik.
Aage Bohr oli Niels Bohri poeg. Ta puutus juba lapsena kokku kuulsate füüsikutega, kes töötasid koos tema isaga Kopenhaageni ülikooli teoreetilise füüsika instituudis (hilisemas Niels Bohri instituudis), teiste seas Wolfgang Pauli ja Werner Heisenbergiga. Aage Bohr alustas 1940. aastal füüsikaõpinguid Kopenhaageni ülikoolis, kuid oli sunnitud 1943. aastal koos isaga Saksa okupatsioonivõimude eest põgenema, esialgu Rootsi, sealt Londonisse ning seejärel USA-sse, kus Niels Bohr osales Manhattani projekti juures. Aage Bohr oli isale assistendiks ja sekretäriks.
Aastal 1945 pöördus pere Kopenhaagenisse tagasi. Aage Bohr jätkas õpinguid ja sai aasta hiljem magistrikraadi ning asus seejärel tööle ülikooli teoreetilise füüsika instituudis. Aastal 1948 töötas ta USAs Princetoni asutuses Institute for Advanced Study, 1949–1950 Columbia ülikoolis. Ameerikas abiellus ta Marietta Sofferiga. Neil sündis kaks poega ja tütar.
1950. aastate keskel kaitses ta Kopenhaageni ülikoolis doktorikraadi ja sai 1956. aastal ülikooli professoriks, pärast oma isa surma 1962. aastal aga tema järglaseks teoreetilise füüsika instituudi direktori kohal. Selles ametis oli ta kuni 1970. aastani.
Aage Bohr tegeles eelkõige aatomituuma struktuuri uurimisega. Senised tuuma mudelid ei suutnud seletada muu hulgas peamiselt raskete tuumade laengu mittesfäärilist jaotumist. Aage Bohr viibis parajasti Columbia ülikoolis, kui James Rainwater pakkus välja tuuma sisemuses ja selle pinnal paiknevate nukleonide vastasmõjul põhineva tuumamudeli, mis seletaks tuumade ebasümmeetriat. Bohr oli samal ajal ka ise umbes samasuguse idee saanud. Ta arendas oma ideed edasi ja avaldas 1951. aastal töö, milles kirjeldas seost tuuma pinnavõnkumiste ja nukleonide liikumise vahel. Koostöös Ben Roy Mottelsoniga püüdis ta saada oma teooriale katselist kinnitust. Aastatel 1952–1953 tõestasid Bohr ja Mottelson katseliselt, et teatud tuumade energiatasemeid saab kirjeldada rotatsioonispektri abil. Nad avastasid tuumaaine juures ka ülijuhtivuse ja ülivoolavuse ilminguid.

Tunnustused

Aage Niels Bohr valiti 1965. aastal Ameerika Filosoofiaseltsi välisliikmeks.
Aastal 1975 pälvis Aage Bohr koos Mottelsoni ja Rainwateriga Nobeli füüsikaauhinna oma töö eest aatomituuma struktuuri kindlakstegemisel, sealhulgas tuuma liikumise ja selles sisalduvate osakeste liikumise vahelise seose leidmise eest.
Kigali rahvusvaheline lennujaam

Kigali rahvusvaheline lennujaam (IATA: KGL, ICAO: HRYR; varem ka Gregoire Kayibanda rahvusvaheline lennujaam; Kanombe rahvusvaheline lennujaam) on lennujaam Rwanda pealinnas Kigalis.
See on Rwanda peamine lennujaam.
Lennujaam asub Kigali idapoolses äärelinnas umbes 14 km kaugusel linna keskusest. Lennujaama geograafilised koordinaadid on 1° 57′ 59″ S, 30° 7′ 59″ E.
Aastal 2008 teenindas lennujaam umbes 300 000 reisijat.
Heurelho Gomes

Klubikarjäär

Elukutselisena hakkas Gomes jalgpalli mängima 2001 ja kohe Brasiilia ühes mainekaimas klubis Cruzeiros. Kuni 2004. aastani pidas ta Cruzeiros 59 kohtumist. 2003 võitis ta nii Brasiilia meistri- kui karikavõistlused.
2004 sõlmis ta lepingu Hollandi klubiga PSV Eindhoven. Esialgu oli kriitikuid, kes ütlesid, et brasiillased peaksid jooksma platsi peal, mitte väravas seisma. Kuid Gomes õigustas ennast kiiresti. Eindhoven tuli neljal järgmisel aastal alati Hollandi meistriks ja 2005 võitis ka Hollandi karika. Samal aastal jõudis Eindhoven UEFA Meistrite liiga poolfinaali, sellal kui enne seda polnud ta 14 korda järjest 1. ringist kaugemale jõudnud.
Eindhovenis hoidis Gomes 60% mängudest oma värava puhtana. Esimesel hooajal ei lasknud ta palli väravasse 971 minutit järjest, teisel hooajal 817 minutit järjest ja kolmandal hooajal 956 minutit järjest. Siiski on Hollandi rekord 1971. aastal püstitatud 1082 minutit. Neljandal aastal ei lasknud Gomes hooaja 5 esimeses mängus oma väravasse palli, mis on Hollandi rekord. Ühtlasi sai Gomesist üle kuue aasta esimene väravavaht, kes Hollandi kõrgliigas Eredivisies värava löönud.
Aastatel 2008–2014 mängis ta Premier League'i klubis Tottenham Hotspur, kuid klubi põhiväravavaht oli ta vaid kolmel esimesel hooajal. Hooajal 2012–13mängis ta laenul Saksamaa kõrgliiga klubis TSG 1899 Hoffenheim. 2014. aastal liitus ta Watfordiga.
Gomes on tuntud atleetlikkuse poolest. Ta suudab palli lüüa tüki maad üle keskjoone. Enne mängu esimese või teise poolaja avavilet hüppab ta publiku üleskütmiseks värava ees, tõustes õlgadega väravalatist kõrgemale.
Eesti Iseseisev Sotsialistlik Tööliste Partei

Eellugu

Sotsialistide-revolutsionääride partei loomise eelduseks oli 1917/1918 Venemaa keisri ja Venemaa Ajutise Valitsuse kukutamine ning bolševike võimuletulek ja Saksa okupatsioon, mis tekitasid Eestis palju vasakpoolsete poliitiliste vaadetega inimesi. Eesti pahempoolsete poliitiliste liikumiste hulka tekkisid ka Eesti Sotsialistide-Revolutsionääride Partei (eesti esseerid), Eesti Sotsiaaldemokraatlik Tööliste Partei (menševikud), Venemaa Kommunistliku (bolševike) Partei Eesti osakonnad (kommunistid).

Asutamine

Eesti Iseseisv Sotsialistlik Tööliste Partei asutati senise Eesti Esseeride Partei ja 1919. aasta sügisel Eesti Sotsiaaldemokraatlikust Tööliste Parteist eraldunud pahempoolsete liikmete koostöös. Partei asutamiskongress peeti 1920. aasta aprillis, programmilistes küsimustes võeti eeskujuks Saksamaa iseseisvate sotsialistide partei.
EISTPsse kuulusid juhtivate tegelastena Erich Joonas, Jaan Piiskar, Oskar Gustavson, Martin Bleimann jt. Eesti Iseseisva Sotsialistliku Partei Tartumaa komitee esimees oli Hans Heidemann.

EISTP I Riigikogus

I Riigikogu valimistel 1920. aastal sai Eesti Iseseisev Sotsialistlik Tööliste Partei 50119 häält ehk 10,6 protsenti, mis andis neile I Riigikogus 11 kohta. 1920. aastal valiti (EISTP) esimeheks Hans Kruus.
EISTP asus Kommunistliku Internatsionaali platvormile (toetas proletariaadi diktatuuri ideed) ja soovis ühineda illegaalse Eestimaa Kommunistliku Parteiga. Viimane polnud sellega nõus, takistas EISTP pääsemist Kominterni ja püüdis haarata enda kätte juhtpositsiooni EISTPs.
1921. aasta suvel viibis partei esimees Hans Kruus ja Martin Bleimann III Kommunistliku Internatsionaali III kongressil Moskvas ja pärast tutvumist Nõukogude Venemaa tegelikkusega loobus H. Kruus 1922. aastal poliitilisest tegevusest, astus välja Riigikogust ja parteist ning pühendus ajaloo uurimisele ja õpetamisele. Martin Bleimann aga jäi Nõukogude Venemaale, kus ta poliitiliste repressioonide käigus hukati.

Lõhenemine

1922. aastal Eesti Iseseisev Sotsialistlik Tööliste Partei lõhenes, kuna partei vasak tiib tahtis Kominterniga ühineda, lahkus partei parem tiib ja asutas Iseseisva Sotsialistliku Tööliste Partei. Parteis juhtpositsiooni haaramine kommunistide poolt õnnestus 1922. aasta aprillis, (kui EISTP KK valiti 8 vasakpoolset ja 2 parempoolset liiget) muutus EKP käsualuseks ja partei endised juhid heideti parteist välja. Parteist väljaheidetud parempoolsed moodustasid aga uue Iseseiseva Sotsialistliku Tööliste Partei.

Partei likvideerumine

Partei uue KK poolt heideti parteinimekirjadest Riigikogusse valitud ja uut vasakpoolset poliitilist liini mittetoetavat liiget välja, partei nimetati ümber Eestimaa Töörahva Parteiks, mille 7 liiget II Riigikogus moodustasid Töörahva Ühise Väerinna 7- liikmelise ETP fraktsiooni ning asus peagi aktiivselt riiki õõnestama, mistõttu see 1924. aasta jaanuaris suleti.
Legnano

Ajalugu

Siin leidis 1176. aastal Lombardia Liiga ja Friedrich I Barbarossa vägede vahel aset Legnano lahing, mis tähistas gvelfide ja gibelliinide vahelise võitluse kulminatsiooni ja pani punkti imperaatori püüdlustele domineerida Lombardia linnriikide üle. Lahing lõppes Lombardia Liiga ehk gvelfide poole võiduga.
Terje Põvvat

Terje Põvvat (sündinud 13. märtsil 1981 Viljandis) on Eesti ühiskonnategelane.
Põvvat on lõetanud Tartu Ülikooli magistrantuuri bioloogiaõpetaja erialal.
Põvvat kuulub alates 2004 Eesti Rohelisse Liikumisse ja alates 2006 Erakonda Eestimaa Rohelised. Pärast Eesti Rohelise Liikumise juhatuse liikme üheaastast ametiaega oli ta 29. maist 14. detsembrini 2010 Erakonna Eestimaa Rohelised juhatuse liige.
Taavi Toom

Taavi Toom (sündinud 1970 Tartus) on Eesti endine diplomaat.
Toom on hariduselt jurist, lõpetanud Tartu Ülikooli õigusteaduskonna cum laude.
Aastatel 1991–1994 töötas ta ajalehes Postimees välisinfo toimetajana.
1994–2017 töötas Toom välisministeeriumis erinevatel ametikohtadel, olles selle aja jooksul Eesti suursaadik Taanis (2001–2006) ning Poolas ja Rumeenias (2009–2013). Taavi Toom on töötanud ka välisministeeriumi Euroopa Liidu osakonna juhatajana ja julgeolekupoliitika direktorina, samuti välisministeeriumi pressiesindaja ning avaliku diplomaatia osakonna juhatajana.
2017–2019 töötas Taavi Toom Suurbritannia Tallinna suursaatkonnas nõunikuna.
Medina maakond (Texas)

Medina maakond (Medina County) on maakond USA-s Texase osariigis. Geograafilised koordinaadid on 29°35' N, 99°11' W.
Maakonna halduskeskus on Hondo.
Maakonna pindala on 3458 km², millest 18 km² moodustab veepindala.
Elanike arv oli 2010. aasta rahvaloenduse järgi 46 006. Aastal 2000 oli elanike arv 39 304.

Ajalugu

Medina maakond moodustati 1848. aastal Bexari maakonna osast. Maakond sai nime Medina jõe järgi.
Isoleeritud paisuga bipolaartransistor

Isoleeritud paisuga bipolaartransistor (inglise keeles Insulated-gate bipolar transistor, IGBT) on jõuelektroonika pooljuhtseadis, mida kasutatakse suurevoolulistes ja suhtelistelt kõrge pingega ahelates kiiretoimeliste lülititena.

Jõumoodulid

Toodetakse valmis jõumooduleid, milles on IGBT transistor ja tüürahel koos. Suuremate voolude korral kasutatakse IGBT-de rööplülitusi. Sel juhul jälgib spetsiaalne tüürahel rööplülituses jõutransistorite voolusid. Liiga suure voolude erinevuse korral rakenduvad kaitsefunktsioonid. Jõumoodulitesse võivad olla sisse ehitatud ka ahelad pinge, voolu ja temperatuuri mõõtmiseks. Jõumoodulid ühendatakse juhtimissüsteemiga kas elektrijuhtmete või kiudoptiliste liideste abil. Kõrgematel pingetel kasutatakse valdavalt kiudoptilist ühendust.

Kasutamine

IGBT-de põhilised rakendused on elektroenergeetikas autonoomsed ja resonantsvaheldid (inverterid) ja alalispingemuundurid. Neid kasutatakse elektertranspordivahendites, näiteks elektriautodes ja hübriidautodes vahelduvvoolumootori jaoks loodud juhtimislülitustes, samuti trammide, trollibusside ja vedurite veomuundurites. IGBT leiab ökonoomse ja kiire lülitina kasutamist ka niisugustes elektritoitelülitustes, nagu impulsstoiteallikad, puhvertoiteallikad, keevitusvooluallikad jm.
John Taylor

Nigel John Taylor (sündinud 20. juunil 1960) on inglise muusik ja näitleja.
Ta on enim tuntust kogunud rokkansambli Duran Duran basskitarristina.
Armeenia Apostliku Kiriku Eesti Püha Gregoriuse kogudus

Armeenia Apostliku Kiriku Eesti Püha Gregoriuse kogudus on 1994. aastal loodud Armeenia Apostliku Kiriku kogudus Tallinnas, mis tegutseb Tallinna Jaani Seegi kirikus.
Koguduse vaimulik (preester) on isa Garnik.
Erootiline Anekdoot

Erootiline Anekdoot oli huumoriajaleht, mis ilmus 1991. aasta oktoobris Tallinnas.  Ajalehte andis välja AS Kodu-Press koostöös Rahvusvahelise Detektiiv- ja Poliitilise Romaani Assotsiatsiooni Moskva Peakorteri Tallinna Keskusega. Sisuks olid erootilised anekdoodid ja Aldo Roomere karikatuurid.
Krister Kivi

Krister Kivi (sündinud 9. mail 1975) on eesti ajakirjanik, fotograaf, publitsist, luuletaja
Ta on Aita Kivi poeg.
Pikka aega Eesti Ekspressis töötanud Kivi on kirjutanud arvukalt uurivaid artikleid, ühiskondlikku publitsistikat, persooni- ja reisilugusid. Samuti on ta kirjutanud reisiraamatuid ja luuletusi.
Upyna

Ajalugu

Upynat mainiti esimest korda aastal 1554. Upyna-nimelist paika on mainitud juba XIII sajandil, toona asus sellenimeline paikkond žemaitide Karšuva muinasmaakonnas, kuigi pole teada, kas seal asus ka asula.
XVII sajandi alguses sai Upynast alev. Aastal 1663 andis Władysław IV Waza linnale turuprivileegid, asula sai ka õiguse kaks korda aastas laata pidada. Aastal 1688 ehitati sinna esimene katoliku palvemaja. Aastal 1711 laastas alevit katk.
Praegune kirik valmis aastail 1835–1836. Aastal 1913 seda uuendati. Aastal 1926 loodi kiriku juurde ka kihelkond.
My Summer Car

Mängu kirjeldus

Mängu "My Summer Car" tegevuspaigaks on väljamõeldud Alivieska vald Soomes. Mäng toimub 1995. aasta suvel. Mängu peategelane on 19-aastane noormees, kes on terve suve üksi kodus, kuna ta vanemad on Tenerifel puhkusel. Mängija eesmärk on taastada oma isa vana Satsuma (Datsun 100A järgi tehtud auto), kasutades nii garaažis leiduvaid vanu autoosi kui ka ostes uusi. Uute osade ostmiseks vajaliku raha teenimiseks peab mängija tegema erinevaid töid, näiteks vedama küttepuid, tühjendama septikut, korjama maasikaid, valmistama kilju-nimelist jooki ja seda müüma ning lõpuks ka külajoodiku õhtul koju viima. Pärast Satsuma tehnilise ülevaatuse läbimist on autoga võimalik osaleda iganädalastel võidusõitudel. Selle võitmisel saab mängija karika ja auhinnaraha. Öösiti võib mängija saada kõne joodikult, kes palub, et mängija ta koju viiks. Kui mängija joodikut paar korda koju viib, räägib too, et võitis lotoga 5 miljonit marka ja on selle metsa peitnud. Rahakohvri metsast leidmine teeb joodiku kurjaks ning järgmisel hommikul tuleb ta kirvega mängija majja.
Mängija peab lisaks auto ehitamisele ja raha kogumisele muretsema ka ellujäämise pärast: toidu, joogi, väsimuse, stressi, mustuse ja uriini pärast. Toitu ja jooki saab osta kohalikust poest. Juua saab ka otse kraanist. Väsimust saab vähendada magades või kohvi juues. Mängija saab urineerida kõikjale, kuhu soovib. Mustust saab vähendada duši all ja saunas käies. Liigse alkoholi tarbimine teeb mängija purju ja ta võib pärast teadvuse kaotamist leida ennast kusagil teises kohas pohmelliga. Pohmell tekitab stressi, mida saab vähendada televiisori vaatamisega, raadio kuulamisega, sigareti suitsetamisega või saunas käimisega. Kui purjus mängija politseile vahele jääb, peab ta maksma trahvi. Trahvi maksmata jätmisel peab mängija minema vanglasse. Vanglas olemise aeg oleneb trahvi suurusest. Kui mängija vanglast vabaneb, viiakse ta bussipeatusesse.
Molaarmass

Keemilise aine molaarmass on ühe mooli aineosakeste mass grammides.
Tähis: M
Ühik: g/mol (grammi mooli kohta)
Molekulmassi ja molaarmassi arvväärtused on ühesugused, erinevus on ainult dimensioonis. Erinevalt molaarmassist on molekulmass ühikuta suurus. Näiteks dihapniku molekulmass on 2×16 = 32, sest selle molekul koosneb kahest hapniku aatomist, mille aatommass on 16; dihapniku molaarmass on 32 g/mol.
Maximilian Pilar von Pilchau

Parun Maximilian Johannes Alexander Pilar von Pilchau (19. november 1859 Vardi – 23. oktoober 1917 Tallinn) oli Vardi ja Riidaku mõisnik.
Ta oli Vardi mõisniku Georg Jakob Pilar von Pilchau ja Sophie Clapier de Colongue ainus poeg. Olles vallaline ja järglasteta, adopteeris ta Hermann von Treskow' (sündinud 1. novembril 1907 Kölnis) uue nimega Pilar von Treskow, kellele Vardi mõis kuulus 1919. aastani.
Katrin Sangla

Katrin Sangla (sündinud 30. juulil 1971 Tallinnas) on eesti jumestuskunstnik. Ta oli tuntud Evelin Ilvese saatjana riigivisiitidel.
21-aastaselt rajas ta ettevõtte Katrin Sangla Make-up Studio, mille abil on ta kord aastas toimuvatel kursustel koolitanud kümneid jumestuskunstnikke, kelle seas on Margit Soosaar-Müürisepp, Meelis Krik, Anastassia Panasenko ja teised. 1993. aastal tuli Katrin Sangla jumestamises Eesti Vabariigi sisemeistriks. 2002. aastal osales ta koos modell Katrina Tee, kunstnik Martin Saare, juuksur Tamara Korjagina ja stilist Gerly Tinniga Las Vegases maailmameistrivõistlustel. Sama võistluse individuaalarvestuses sai ta kuuenda koha
.
Otseselt ta eraklientuuri ei teeninda, kuid teeb koostööd projektidega paljudes meediavaldkondades: filmikunst, televisioon, fotograafia, ajakirjandus, reklaamindus, moedemonstratsioonid, võistlused; nii kodumaal kui ka välismaal (Venemaal, USA-s, Kuubal, Malaisias, Jaapanis, Soomes, Rootsis, Norras, Lätis ja Leedus). Ta kuulus Tallinnas toimunud 2002. aasta Eurovisiooni lauluvõistluse jumestamismeeskonda. Ta on teinud kaks täispikka mängufilmi: "Kuldrannake"  ja "Täna öösel me ei maga" .
Sangla andis 2005. aastal välja raamatu "Jumestamisest" ja pälvis samal aastal stiilseima naise tiitli.

Isiklikku

Ta on abielus režissöör Hindrek Maasiku ehk Masaga ja tal on kolm poega.
Dorseti kultuur

Dorseti kultuur oli viimane paleoeskimote kultuuridest. 
See oli levinud Gröönimaal ning Kanada idaosa alal Arktika-piirkondadest kuni lähisarktilise Newfoundlandini ajavahemikus umbes 1000 eKr kuni umbes 1300 pKr. 
Iseloomulikud elatusalad olid hülgepüük ja põhjapõdrajaht. 
Kunstiesemeid on leitud rikkalikult.

Nimi

Dorseti kultuur on nime saanud Cape Dorseti järgi Baffini saarel.
Tomas Ražanauskas

Tomas Ražanauskas (sündinud 7. jaanuaril 1976 Vilniuses) on leedu endine jalgpallur.
Ta kuulus Leedu koondisesse.
Aastatel 1997–1999 mängis ta FC Floras.
Christfried Burmeister

Christfried Burmeister (aastast 1935 Puurmeister; 26. mai 1898 Tallinn – 12. juuli 1965 Bradford, Suurbritannia) oli Eesti kiiruisutaja, jääpallur ja kergejõustiklane.
Ta oli 1928. aasta Sankt Moritzi taliolümpiamängudel kiiruisutamise 500 m-s 15., 1500 m-s 19. ja 5000 m-s 24.
Ta oli mitmete spordiorganisatsioonide liige, nt Revaler Turnverein, Unioni, Kalevi ja aastast 1920 Spordi liige.
Aastast 1918 töötas ta Tallinna gaasi- ja veevärgikontori ametnikuna.
Ma kõnnin Moskva tänavail

Süžee

Siberis ehitusmonteerijana töötav Volodja Jermakov sõidab puhkusele Valgevenesse ja peatub läbisõidul Moskvas. Ajakirjas "Junost" on avaldatud Volodja jutustus ja kirjanik Voronov tahaks temaga rääkida. Metroos saab Volodja tuttavaks Koljaga, kes on noor metrooehitaja. Tänaval kisub koer Volodja püksisääre lõhki. Nad lähevad Kolja koju, et püksisäär kinni õmmelda. Kolja juurde tuleb ta sõber Saša, kes kutsub teda sõjakomissariaati kaasa. Saša kavatseb Svetkaga abielluda ning paluda seetõttu kuu aega ajapikendust. Saša saabki ajapikenduse ning nad lähevad Koljaga GUM-i, kus kohtuvad taas Volodjaga. Nad lähevad pruudile kingituseks heliplaati ostma. Heliplaatide osakonnas saab Volodja tuttavaks noore müüjanna Aljonaga, keda Kolja tunneb.
Kolja tuleb Volodjaga kaasa kirjanik Voronovi juurde. Leiab aset koomiline intsident – põrandapoonija tutvustab ennast kirjanik Voronovina ja annab Volodja jutustusele hävitava hinnangu. Voronov vaatab seda eemalt muiates pealt. Tegelikult on Voronovil plaanis koostada Siberi noorte autorite proosa kogumik ning ta ootab ka Volodjalt kaastööd.
Saša läheb telefonis vesteldes oma pruudi Svetkaga tülli. Saša läheb sõjakomissariaati ja loobub ajapikendusest. Volodja ja Kolja lähevad Aljonaga kohtuma. Leiab aset vahejuhtum – Kolja demonstreerib juhusliku mööduja peal hüpnoosi. Tekib skandaal ja nad sattuvad miilitsasse, kuid kõik lõpeb siiski hästi.
Kolja veenab Sašat pulmi mitte ära jätma. Lõpuks õnnestubki Saša ja Svetka lepitada.
Õhtul jätavad Volodja, Kolja ja Aljona metroojaamas hüvasti. Kolja läheb tööle öisesse vahetusse ja laulab laulu "Ma kõnnin Moskva tänavail".
Onni Okkonen

Onni Okkonen (20. august 1886 Korpiselkä – 18. mai 1962 Helsingi) oli Soome akadeemik, kunstiajaloo professor, kunstiteadlane ja kunstikriitik.
Onni Okkonen oli Helsingi Ülikooli kunstiajaloo professoriks aastatel 1927–1948 ning valiti Soome Akadeemia liikmeks 1948. aastal. Enne Helsingi Ülikooli kunstiajaloo professoriks saamist oli ta aga juba 1921. aastal esitatud kandidaadiks Tartu Ülikooli kunstiajaloo professori kohale. Valituks osutus hoopis Josef Strzygowski. Viimase loobumisel sai 1922. aastal Tartu Ülikooli esimeseks kunstiajaloo professoriks Tor Helge Kjellin.
Tema on maetud Helsingi Hietaniemi kalmistule.
Jõelähtme vald (Jõelähtme kihelkond)

Jõelähtme vald (saksa keeles Jegelecht) oli vald Harjumaal Jõelähtme kihelkonnas.
Vald eksisteeris 1866–1939.
1917 eraldati Jõelähtme vallast Kodasoo kogukond ja Saunja küla ja nendest moodustati uuesti Kodasoo vald (1891 oli Kodasoo vald liidetud Jõelähtme vallaga).
Hiirelõks (näidend)

"Hiirelõks" (inglise keeles "The Mousetrap") on Agatha Christie kahevaatuseline kriminaaldraama, mille esietendus toimus 6. oktoobril 1952 Theatre Royalis Nottinghamis.
Näidend on püsinud Londoni West Endi teatri laval alates 25. novembrist 1952 kuni tänapäevani.
Lavateos põhineb raadiokuuldemängul (ja hilisemal jutustusel) "Kolm pimedat hiirt" ("Three Blind Mice"), mis valmis 1947. aastal kuninganna Mary 80. sünnipäevaks. "Hiirelõks" on tõlgitud 23 keelde.

Näidend Eesti teatrites

26. detsembril 1971 esietendus Christie kriminaaldraama Pärnu Draamateatris (lavastaja Ingo Normet) ja 26. mail 1973 Vene Draamateatris (lavastaja Vitali Tšermenjov).
23. oktoobril 1993 esietendus "Hiirelõks" Eesti Noorsooteatri väikeses saalis. Lavastaja oli Jaanus Rohumaa ja kunstnik Mats Õun.
Eivindvik

Eivindvik on asula Norras Sogn og Fjordane maakonnas, Guleni valla halduskeskus.
Eivindvik asub Gulafjordeni põhjarannikul. Asula geograafilised koordinaadid on 60° 58′ 49″ N, 5° 4′ 39″ E.
Asula pindala on 0,42 km²; elanike arv oli 2009. aastal 265.
Eivindvikis asub Guleni kirik. Umbes 2,5 km kaugusel kagus Flolidis asub Gulatingi mälestusmärk.
Ago Soots

Ago Soots (sündinud 13. septembril 1984) on eesti näitleja.
2003 lõpetas ta Võru Kreutzwaldi Gümnaasiumi ja proovis astuda Viljandi Kultuuriakadeemia näitlejaõppesse, kuid ei saanud sisse. Ta jätkas õpinguid Eesti Maaülikoolis (tolleaegne EPMÜ) maaehituse erialal.
2001–2003 mängis ta Võru Teatriateljee draamastuudios, 2003–2004 Tartu Üliõpilasteatris. 
2004 astus Eesti muusika- ja teatriakadeemia lavakunstikooli. 2008. aastal lõpetas ta Eesti Muusika- ja Teatriakadeemia lavakunstikooli (23. lend). Alates 2008. aastast on ta VAT Teatri näitleja.
Lisaks tudengifilmidele on ta osalenud mängufilmis "Soovide puu", kus mängis turvamees Aivot.
Andres Sõber

Andres Sõber (sündinud 25. aprillil 1956 Harkus) on eesti korvpallitreener ja endine korvpallur.
Ta on BC Rakvere Tarvas peatreener ja juhatuse liige.
Ta õppis aastatel 1964–1971 Kohila Keskkoolis, 1971–1974 Rapla Keskkoolis ja 1974–1978 Tallinna Pedagoogilises Instituudis.
Sõber kandideeris 2011. aasta Riigikogu valimistel Keskerakonna nimekirjas ja sai 165 häält, kuid valituks ei osutunud.

Isiklikku

Tema hobid on muusika ja ujumine.